Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 26.09.2023

**Αρ. Πρωτ.:** 1440

ΠΡΟΣ: κ. Χ. Σταϊκούρα, Υπουργό Υποδομών και Μεταφορών

**ΚΟΙΝ: «Πίνακας Αποδεκτών»**

ΘΕΜΑ: «Διασφάλιση της καθολικής πρόσβασης και της ασφαλούς μετακίνησης των ατόμων με αναπηρία και μειωμένη κινητικότητα σε όλα τα δημόσια μεταφορικά συστήματα της χώρας**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Το περιστατικό με την προσβλητική συμπεριφορά που είχε οδηγός λεωφορείου απέναντι σε επιβάτη με αναπηρία, χρήστη αναπηρικού αμαξιδίου, που ήρθε στη δημοσιότητα πριν λίγες μέρες, δεν αποτελεί μεμονωμένο περιστατικό στη χώρα μας, συμβαίνει σε καθημερινή βάση και έρχεται να επιβεβαιώσει για ακόμη μία φορά τα προβλήματα στην απρόσκοπτη και ασφαλή μετακίνηση των ατόμων με αναπηρία στη χώρα μας, καθώς και την ελλιπή εκπαίδευση του προσωπικού σε θέματα αναπηρίας και προσβασιμότητας, τα οποία έχουμε επισημάνει και θέσει επανειλημμένα στην ηγεσία του Υπουργείου.

Τον προηγούμενο μήνα μάλιστα, στη συνάντηση που είχε πραγματοποιηθεί με την κ. Χ. Αλεξοπούλου, Υφυπουργό Υποδομών και Μεταφορών και την Ε.Σ.Α.μεΑ, είχαμε καταθέσει και συζητήσει με την ίδια και τους συνεργάτες της, τις προτάσεις μας για τη συμπερίληψη της διάστασης της αναπηρίας σε όλες τις πολιτικές και τα προγράμματα για την κινητικότητα και τη διασφάλιση της καθολικής πρόσβασης των ατόμων με αναπηρία και μειωμένη κινητικότητα γενικότερα, σε όλα τα δημόσια μεταφορικά συστήματα της χώρας, χωρίς εξαιρέσεις.

Τόσο το υπουργείο όσο και το συνδικάτο των εργαζομένων στα Μ.Μ.Μ. της χώρας, πρέπει να πάρουν σαφή θέση, για την αντιμετώπιση όλων αυτών των προβλημάτων.

Ζητάμε να τεθούν σε άμεση εφαρμογή τα εξής:

1. Διασφάλιση της καθολικής πρόσβασης των ατόμων με αναπηρία και μειωμένη κινητικότητα γενικότερα, σε όλα τα δημόσια μεταφορικά συστήματα της χώρας, σταθερής ή μη τροχιάς, αστικά και υπεραστικά, συμπεριλαμβανομένων των ΤΑΧΙ και των ΚΤΕΛ και τη λήψη μέτρων για την εφαρμογή των απαιτήσεων των Ευρωπαϊκών Κανονισμών για τα δικαιώματα των επιβατών με αναπηρία - Ενίσχυση του ρόλου των εθνικών φορέων ελέγχου εφαρμογής των διατάξεων των Κανονισμών (άρθρο 9 της Σύμβασης, Ευρωπαϊκοί Κανονισμοί 1107/2006, 1371/2007 και 181/2011, στόχος 21 του Εθνικού Σχεδίου Δράσης για τα δικαιώματα των ατόμων με αναπηρία).
2. Θεσμική εκπροσώπηση της Ε.Σ.Α.μεΑ. στα Δ.Σ. όλων των Οργανισμών σταθερής και μη τροχιάς, αστικά και υπεραστικά, σε Αθήνα και Θεσσαλονίκη, στη βάση των επιταγών των άρθρων 4, παρ.3 και 33, παρ.3 της Σύμβασης, του άρθρου 63 του ν.4488/2017 και του Στόχου 1 του Εθνικού Σχεδίου Δράσης για τα δικαιώματα των ατόμων με αναπηρία.
3. Εκπαίδευση των στελεχών όλης της αλυσίδας του τομέα μεταφορών (προσωπικό μεταφορικών φορέων/ αεροδρομίων/ σταθμών, προσωπικό επίγειας εξυπηρέτησης, εκπαιδευτών οδήγησης, επαγγελματιών οδηγών επιβατηγών οχημάτων κ.λπ.) σε θέματα αναπηρίας και προσβασιμότητας (άρθρο 4 της Σύμβασης, άρθρο 66 του ν.4488/2017, Στόχος 31 του Εθνικού Σχεδίου Δράσης για τα δικαιώματα των ατόμων με αναπηρία), μέσω του Κέντρου Δια Βίου του Ινστιτούτου της Ε.Σ.Α.μεΑ.

**Κύριε Υπουργέ,**

Ευχαριστούμε εκ των προτέρων και αναμένουμε την άμεση ανταπόκρισή σας στο εν’ λόγω αίτημα και την ενημέρωσή μας επί της εξέλιξης αυτού.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* κα Χ. Αλεξοπούλου, Υφυπουργό Υποδομών και Μεταφορών
* Γραφείο Υφυπουργού Υποδομών και Μεταφορών, κ. Ν. Ταχιάο
* Γραφείο Γ.Γ. Υπουργείου Υποδομών, κα Μ. Γεράρδη
* Γραφείο Γ.Γ. Υπουργείου Μεταφορών, κ. Ι. Ξιφαρά
* Γραφείο Υπουργού Επικρατείας, κ . Στ. Παπασταύρο
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού παρά τω Πρωθυπουργώ, κ. Αθ. Κοντογεώργη
* Πρόεδρο και Μέλη Διαρκούς Επιτροπής Παραγωγής και Εμπορίου της Βουλής
* Πρόεδρο και Μέλη Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου - Υποεπιτροπής για τα θέματα των ατόμων με αναπηρία
* Εθνική Αρχή Προσβασιμότητας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |